BiH: Svečano obilježen Dan 3. puka OS
BH nema ni potrebe, a ni razloga, da zatvara oči pred svojom prošlošću. Mi vrlo transparentno, obilježavamo dane Armije BiH, HVO-a i VR
Vojska i institucije Republike Srpske su dale značajan doprinos implementaciji Dejtonskog sporazuma, očuvanju mira i izgradnji povjerenja i saradnje, kao i reformama odbrambenog sektora u Bosni i Hercegovini - rekao je, između ostalog, na današnjoj ceremoniji obilježavanja Dana 3.pješadijskog puka «Republika Srpska» u Banjaluci član Predsjedništva BiH Nebojša Radmanović. Gospodin Radmanović je takođe rekao: «Protekli rat u Bosni i Hercegovini odnio je mnogo žrtava na svim stranama, pa i na strani srpskog naroda, zbog čega ne smijemo zaboraviti da je Republika Srpska stvorena velikim zalaganjem, odricanjem i stremljenjima cijelog srpskog naroda, a posebno pripadnika Vojske Republike Srpske.» Ministar odbrane Bosne iHercegovine Selmo Cikotić je naglasio da obilježavanje značajnih datuma pripadnika sve tri komponente Oružanih snaga BiH više ne predstavlja nikakav problem, već doprinosi daljem razvoju oružane komponente države: «Bosna i Hercegovina nema ni potrebe, a ni razloga, da zatvara oči pred svojom prošlošću. Mi vrlo transparentno, uz prisustvo pripadnika svih ratnih formacija na sve tri strane obilježavamo dane Armije Bosne i Hercegovine, Hrvatskog vijeća odbrane i Vojske Republike Srpske. Smatramo da je ta vrsta transparentnosti i međusobnog uvažavanja jako bitna u okviru budućih oružanih snaga Bosne i Hercegovine.» I premijer Republike Srpske Milorad Dodik je pozdravio obilježavanje Dana 3.puka Oružanih snaga BiH: «Želim da čestitam svim pripadnicima Vojske Republike srpske njihov dan. Ovo ne samo da vraća sjećanja nego i bilježi naše uvjerenje da Republika Srpska, kao strajna kategirija, treba da ima i ima svoje mjesto u političkoj organizaciji, ne samo Bosne i Hercegovine, nego i Evrope.» Današnjoj ceremoniji obilježavanja Dana 3.puka Oružanih snaga BiH, pored najviših zvaničnika Republike Srpske, prisustvovali su i brojni vojni predstavnici akreditovani u Bosni i Hercegovini, te mnogi penzionisani oficiri i vojnici nekadašnje Vojske Republike Srpske.